
Հաշվեքննիչ պալատի առաքելությունն է՝ նպաստել հանրային ունեցվածքի՝ ներառյալ բյուջետային միջոցների կառավարումը բարելավելուն։ 
Դրան հասնելու համար Հաշվեքննիչ պալատն իրականացնում է հաշվեքննություններ, որոնց արդյունքում ժամանակին, մասնագիտական և անկողմնակալ տեղեկատվություն է տրամադրում Ազգային ժողովին, Կառավարությանն ու հանրությանը։























Հաշվեքննիչ պալատը Հայաստանի Հանրապետությունում արտաքին պետական հաշվեքննություն (պետական (հանրային) հատվածում արտաքին աուդիտ) իրականացնող անկախ պետական մարմինն է: Հաշվեքննությունը պետական և համայնքային բյուջեների միջոցներից ֆինանսավորվող պետական և տեղական ինքնակառավարման մարմինների և հիմնարկների (հաշվեքննության օբյեկտների) կողմից հանրային ֆինանսների և սեփականության ոլորտում պետական և համայնքային բյուջեների միջոցների, ստացված փոխառությունների և վարկերի, պետական և համայնքային սեփականության օգտագործումը (ֆինանսատնտեսական գործունեությունը) կարգավորող իրավական ակտերով կամ քաղաքացիաիրավական հարաբերությունների շրջանակներում կնքված գործարքներով սահմանված չափանիշների և պահանջների պահպանման գնահատումն է։ Հաշվեքննիչ պալատը յուրաքանչյուր տարի պլանավորում և իրականացնում է կատարողականի (արդյունավետության), ինչպես նաև ֆինանսական և համապատասխանության (օրինականության) հաշվեքննություններ: Հաշվեքննիչ պալատը ղեկավարվում է թափանցիկության և հաշվետվողականության արժեքներով և պարբերաբար Ազգային ժողովին, Կառավարությանը և հանրությանը ներկայացնում է հաշվետվություններ հանրային միջոցների օգտագործման արդյունավետության և օրինականության վերաբերյալ: Հաշվեքննիչ պալատի առանցքային նպատակադրումն է՝ համակարգային խնդիրների վերհանման և լուծումների առաջարկների միջոցով նպաստել քաղաքացու կյանքում դրական փոփոխություններին:

Ներածություն

Այս փաստաթուղթն արտացոլում է միջնաժամկետ հորիզոնում (2024-2026թթ.) արտաքին պետական հաշվեքննության առաջնահերթությունները:
Ձևակերպված առաջնահերթությունները բխում են հետևյալ տեսլականի կենսագործման անհրաժեշտությունից.
Մարդակենտրոն հաշվեքննությունների միջոցով նպաստել մարդու պահանջմունքներն արդյունավետորեն հասցեագրող հանրային կառավարմանը և միջազգային լավագույն փորձին համահունչ պետության ինստիտուցիոնալ կարողությունների զարգացմանը:
Առաջադրվել են տեսլականից բխող՝ հաշվեքննության հետևյալ 7 հավասարազոր առաջնահերթությունները. 
1. Մարդուն մատչելի, հասանելի, որակյալ և դիմակայուն առողջապահություն.
2. Մարդուն մատչելի և որակյալ ցկյանս կրթություն.
3. Մարդուն շրջապատող մաքուր և անվտանգ միջավայր.
4. Մարդուն մատչելի և արդյունավետ արդարադատություն.
5. Արտահանմանը միտված, գիտահեն և մրցակցային տնտեսության զարգացում.
6. Պետական ֆինանսների և սեփականության կառավարման ինստիտուտների զարգացում.
7. Ներդաշնակ զարգացող համայնքներ:
Հաշվեքննության յուրաքանչյուր առաջնահերթության շրջանակներում ներկայացված են դրան վերաբերելի նշանակալի միտումներն ու մարտահրավերները, ինչպես նաև վերջիններս հասցեագրող հաշվեքննության նախատեսվող ուղղությունները, որոնք համահունչ են Կառավարության ծրագրով, ՄԺԾԾ-ով և ոլորտային ռազմավարական փաստաթղթերով արձանագրված հիմնախնդիրների և հանրային քաղաքականության առաջնահերթությունների շրջանակին:
Վերոնշյալ ուղղություններով հաշվեքննությունների իրականացմամբ Հաշվեքննիչ պալատը կնպաստի հանրային ունեցվածքի կառավարումը բարելավելուն՝ պետական ոլորտային քաղաքականությունների մշակման և իրականացման վերաբերյալ Ազգային ժողովին, Կառավարությանը և հանրությանը մասնագիտական, անկողմնակալ ու ժամանակին կարծիքներ և առաջարկներ տրամադրելու ճանապարհով:

Բնակչության առողջության պահպանման և բարելավման ծրագրերի իրականացումը, արդյունավետ և մատչելի բժշկական սպասարկման պայմանների ստեղծումը պետության քաղաքականության հիմնական նպատակ է։

- ՀՀ Սահմանադրություն, 
հոդվ. 86, մաս 7

Առաջնահերթություն 1.
Մարդուն մատչելի, հասանելի, որակյալ և դիմակայուն առողջապահություն







ՆՇԱՆԱԿԱԼԻ ՄԻՏՈՒՄՆԵՐ ԵՎ ՄԱՐՏԱՀՐԱՎԵՐՆԵՐ[footnoteRef:1] [1:  Հաշվեքննության սույն առաջնահերթությանը վերաբերելի միտումները, մարտահրավերները, ինչպես նաև վերջիններս հասցեագրող հաշվեքննության նախատեսվող ուղղությունները ձևակերպվել են Կառավարության ծրագրով, ՄԺԾԾ-ով և առողջապահության ոլորտի ռազմավարական փաստաթղթերով նախատեսված շրջանակին համահունչ։] 

Միջնաժամկետ հորիզոնում Կառավարությունը նախատեսում է կրկնապատկել առողջապահության ոլորտի պետական ֆինանսավորումը (Գծ. 1): Հավելյալ բյուջետային միջոցները հիմնականում ուղղվելու են ԱՀԱ համակարգի ներդրմանը՝ ընձեռելով առողջապահական ծառայությունների մատչելիության և որակի բարելավման աճող հնարավորություններ։Գծ. 1. Առողջապահության ոլորտի բյուջետային ծախսերի դինամիկան (մլրդ դրամ):
Աղբյուր՝ ՄԺԾԾ, 2024-2026թթ.։

Առողջապահական ծառայությունների մատչելիությունն ու հասանելիությունը. ՀՀ յուրաքանչյուր չորրորդ բնակչի տնային տնտեսության բյուջեի ավելի քան 10%-ն ուղղվում է առողջապահական ծախսերին, ինչը գերազանցում է միջին եվրոպական մակարդակն ավելի քան եռակի, իսկ համաշխարհային միջինը՝ շուրջ կրկնակի անգամ (Գծ. 2ա): Գծ. 2. Տնային տնտեսության բյուջեում առողջապահական ծախսերի մեծ տեսակարար կշիռ (Գծ. 2ա (ձախ) - ավելի քան 10%, Գծ. 2բ (աջ) – ավելի քան 25%) ունեցող բնակչության համամասնությունը (%), 2019:
Աղբյուր՝ ԿԶՆ 3.8.2 ցուցիչ, ՄԱԿ-ի վիճակագրական հանձնաժողով։

Խզումը միջազգային համադրելի ցուցանիշներից ավելի շոշափելի է այն տնային տնտեսությունների դեպքում, որոնք առողջապահությանն են ուղղում իրենց բյուջեի մեկ քառորդը (Գծ. 2բ): 
Միևնույն ժամանակ, ֆինանսական պատճառներով ԱԱՊ բժշկի չհաճախելու հավանականությունը կրկնակի բարձր է աղքատ և քառակի բարձր՝ ծայրահեղ աղքատ բնակչության շրջանում (Գծ. 3):
Մարդուն մատչելի, որակյալ և դիմակայուն առողջապահություն



Գծ. 3. ՀՀ-ում ֆինանսական պատճառներով ԱԱՊ բժշկի չի հաճախում



Աղբյուր՝
Տնային տնտեսությունների կենսամակարդակի ամբողջացված հետազոտություն, ՎԿ, 2019:


Բնակչության բոլոր խմբերի համար առողջապահական հիմնական ծառայությունների ֆինանսական հասանելիության առկա մարտահրավերները կարող են արդյունավետորեն հասցեագրվել ԱՀԱ համակարգի[footnoteRef:2] միջոցով, որի աստիճանական ներդրումը ՀՀ-ում նախատեսվում է իրականացնել՝ սկսած 2024թ. II կեսից (Գծ. 1): [2:  ՀՀ կառավարության 02.02.23թ. Առողջության համապարփակ ապահովագրության ներդրման հայեցակարգը հաստատելու մասին N133-Լ որոշում:] 

Մարդկանց առողջության պահպանումը շարունակում է նշանակալիորեն կախված լինել պետության կողմից իրականացվող ամենամյա բյուջետային միջոցառումներից: Հաշվի առնելով, որ արյան շրջանառության համակարգի և քաղցկեղային հիվանդությունները Հանրապետությունում մահացության հիմնական պատճառներն են (Գծ. 4), այդ մարտահրավեները հասցեագրող պետության միջամըտությունների (այդ թվում՝ կանխարգելիչ) ծածկույթն ու արդյունավետությունը պարունակում է զգալի ազդեցության ներուժ մարդու կյանքի սպասվող տևողության վրա[footnoteRef:3]: Նկատենք նաև, որ ՀՀ-ում սրտանոթային հիվանդություններից, քաղցկեղից, շաքարային դիաբետից կամ շնչուղիների քրոնիկական հիվանդություններից մահացության հավանականությունը 30-70 տարեկան բնակչության շրջանում գերազանցում է համաշխարհային միջին ցուցանիշը, ընդ որում՝ տարբերությունն ավելի մեծ է տղամարդկանց շրջանում (2019թ. ՀՀ-ում կազմել է 19.9%, աշխարհում՝ 17.8%, իսկ տղամարդկանց շրջանում՝ ՀՀ-ում՝ 28%, աշխարհում՝ 21.4%)[footnoteRef:4]։ [3:  Կառավարությունը ծրագրում է չարորակ նորագոյացությունների դեմ պայքարի միջոցառումների իրականացման արդյունքում հասնել վերջիններիցս մահացության 2.5%-ով նվազման, ինչպես նաև 5 և 10 տարվա ապրելիության՝ 25%-ով և 10%-ով բարելավման, իսկ սիրտ-անոթային հիվանդությունների դեմ պայքարի միջոցառումների արդյունքում հասնել արյան շրջանառության համակարգի հիվանդություններից մահացության 5%-ով նվազման:]  [4:  Աղբյուր՝ ԿԶՆ 3.4.1 ցուցիչ, ՄԱԿ վիճակագրական հանձնաժողով:] 

Հիվանդությունների վաղ հայտնաբերման ու կանխարգելման էական մարտահրավեր է շարունակում մնալ պետության կողմից մատուցվող ԱԱՊ ծառայությունների արդյունավետությունը, դրանց մատչելիությունն (Գծ. 3) ու որակը: Միջնաժամկետում ԱԱՊ ծառայությունների ֆինանսավորմանը նախատեսվում է ուղղել տարեկան 31.6 մլրդ դրամ[footnoteRef:5]:  [5:  ՄԺԾԾ, 2024-2026թթ.։] 
Գծ. 4. Մահացության պատճառները ՀՀ-ում, 2022:
Աղբյուր՝ ՎԿ։

Միևնույն ժամանակ, հիվանդությունների կանխարգելման տեսանկյունից կարևոր է առողջ ապրելակերպի խթանումն (այդ թվում՝ զանգվածային սպորտի միջոցով) ու ծխելու դեմ պայքարը: ՀՀ-ում ծխախոտի օգտագործման տարածվածությունը 15 տարեկանից բարձր տղամարդկանց շրջանում 2020թ. կազմել է 49.4%՝ այն դեպքում, երբ համաշխարհային միջին ցուցանիշը 36.7% է, իսկ միջին եվրոպականը՝ 27%[footnoteRef:6] (2022թ. տվյալ ցուցանիշը ՀՀ-ում աճել է ևս 6.7%-ային կետով)[footnoteRef:7]: [6:  Աղբյուր՝ ԿԶՆ 3.a.1 ցուցիչ, ՄԱԿ վիճակագրական հանձնաժողով:]  [7:  «Առողջապահության hամակարգի գործունեության գնահատում», Առողջապահության ազգային ինստիտուտ, 2022:] 

Հանրային առողջապահության շոշափելի մարտահրավեր են հանդիսանում նաև վարակիչ հիվանդությունները, որոնց փոքր տեսակարար կշիռը մահացության ընդհանուր թվում կախված է պատվաստումների ծածկույթից և վերջինիս միջոցով՝ վարակիչ հիվանդությունների հանդեպ բնակչության կոլեկտիվ անընկալության ապահովումից։ 2022թ. իմունականխարգելման ազգային ծըրագրի շրջանակներում պատվաստումների դեպքերի թիվը նախատեսվածից պակաս է եղել ավելի քան 95 հազարով (Գծ. 5)։
Առողջապահական ծառայությունների հասանելիության մարտահրավեր է նաև պետության կողմից երաշխավորված անվճար բժըշկական ծառայություններին քաղաքացու սպասման ժամկետների արդյունավետ կառավարումը, ինչպես նաև շտապ և անհետաձգելի բուժօգնության ծառայությունների մատուցման ընթացքում համակարգի արձագանքման արագությունը: Գծ. 5. Իմունականխարգելման ազգային ծրագրի շրջանակներում պատվաստումների դեպքերի թիվը, 2022թ.:
Աղբյուր՝ Պետական բյուջեի կատարման հաշվետվություն։

Առողջապահական ծառայությունների որակը. Առողջապահական ծառայությունների որակի վրա նշանակալի ազդեցություն ունեցող գործոններից են բուժանձնակազմի (ներառյալ՝ բուժքույրական) շարունակական մասնագիտական զարգացումը, բժշկական սարքավորումներով ու ժամանակակից տեխնիկա-տեխնոլոգիական միջոցներով համակարգի հագեցվածության աստիճանը, միջազգային ստանդարտներին համահունչ՝ հիվանդությունների բուժման կլինիկական ուղեցույցների ներդրվածությունը, ինչպես նաև առողջապահության բնագավառի թվային փոխակերպումը։ ՀԲ հետազոտությունների համաձայն, թվայնացումը կարող է օգնել կըրճատել առողջապահությանն ուղղվող պետական ծախսերը 15%-ով[footnoteRef:8]։ [8:  Digital-in-Health: Unlocking the Value for Everyone, WB, 2023.] 

Առողջապահական միջազգային կարգավորումների կարողությունների տեսանկյունից ամենացածր մակարդակն առկա է սննդի անվտանգության մասով, որը 2022թ. ՀՀ-ում կազմել է 60%՝ զիջելով աշխարհի միջին ցուցանիշին (65%) և զգալիորեն ցածր գտնվելով համանուն ցուցանիշի միջին եվրոպական մակարդակից (85%)[footnoteRef:9]: [9:  ԿԶՆ 3.d.1 ցուցիչ - International Health Regulations (IHR) capacity, by type of IHR capacity (%), SPAR2-C13, Food safety, ՄԱԿ վիճակագրական հանձնաժողով։] 

Առողջապահական համակարգի դիմակայունությունը. COVID-19 համավարակն ընդգծեց արտակարգ իրավիճակներում առողջապահական համակարգի անխափանության ապահովման կարևորությունը։ Դիմակայուն հանրային առողջապահական համակարգերը կանխարգելում, արագորեն արձագանքում և վերականգնվում են արտակարգ իրավիճակներում՝ շարունակելով անխափան կերպով հանրությանը մատուցել առանցքային առողջապահական ծառայությունները: 
Համավարակից քաղված դասերը հնարավորություն են տալիս բարձրացնելու ապագա կենսաբանական մարտահրավերներին համակարգի պատրաստվածության մակարդակը։ 
Միաժամանակ, առողջապահական հաստատությունները (մասնավորապես՝ բազմապրոֆիլ ԲԿ-ները) հանդիսանում են Հանրապետության կրիտիկական ֆիզիկական ենթակառուցվածքներ։ Ուստի, կարևոր մարտահրավեր է վերջիններիս սեյսմադիմացկունության (այդ թվում՝ 1988թ. ավերիչ երկրաշարժի հետևանքների հաշվառմամբ) և ռազմական դրության պայմաններում գործունեության անխափանության ապահովումը։



Հաշվեքննության հիմնական ուղղությունները

Նախատեսվում է գնահատել պետական քաղաքականության միջոցառումների արդյունավետությունը ստորև թվարկված ուղղություններով.
1.1. ԱԱՊ ծառայությունների մատուցման համակարգի գործունեություն։
1.2. ԱՀԱ համակարգի ներդրման ընթացք։
1.3. Արյան շրջանառության համակարգի հիվանդություններից մահացության նվազեցում։
1.4. Քաղցկեղային հիվանդություններից մահացության նվազեցում և ապրելիության ցուցանիշի բարելավում։
1.5. Առողջ ապրելակերպի խթանում և ծխելու դեմ պայքար։
1.6. Կանխարգելելի վարակիչ հիվանդությունների հանդեպ բնակչության կոլեկտիվ անընկալության ապահովում։
1.7. Պետության կողմից ֆինանսավորվող առողջապահական ծառայությունների գծով հերթերի կրճատում։
1.8. Շտապ և անհետաձգելի բուժօգնության ծառայությունների մատուցման արագություն։
1.9. Դեղապահովման գործընթաց (դեղերի մատչելիության ապահովում) և դեղերի անվտանգություն:
1.10. Սննդի անվտանգության ապահովում:
1.11. Հանրապետության բուժանձնակազմի շարունակական մասնագիտական զարգացում։
1.12. Բժշկական սարքավորումներով ու ժամանակակից տեխնիկա-տեխնոլոգիական միջոցներով համակարգի հագեցվածություն:
1.13. Հիվանդությունների բուժման կլինիկական ուղեցույցների ներդրվածություն։
1.14. Առողջապահության բնագավառի թվային փոխակերպում։
1.15. Առողջապահության համակարգի՝ համաճարակներին արձագանքման պատրաստվածություն:
1.16. Առողջապահական կրիտիկական ֆիզիկական ենթակառուցվածքների՝ ճգնաժամային իրավիճակներին պատրաստվածություն (ռազմական և արտակարգ դրության պայմաններում)։

[image: ]


Պետությունը խթանում է կրթության զարգացումը։ 
Անվճար բարձրագույն և այլ մասնագիտական կրթության զարգացումը պետության քաղաքականության հիմնական նպատակ է։
- ՀՀ Սահմանադրություն, 
հոդվ. 15, մաս 1 և հոդվ. 86, մաս 13







 


 Առաջնահերթություն 2.
Մարդուն մատչելի և որակյալ ցկյանս կրթություն







ՆՇԱՆԱԿԱԼԻ ՄԻՏՈՒՄՆԵՐ ԵՎ ՄԱՐՏԱՀՐԱՎԵՐՆԵՐ[footnoteRef:10]  [10:  Հաշվեքննության սույն առաջնահերթությանը վերաբերելի միտումները, մարտահրավերները, ինչպես նաև վերջիններս հասցեագրող հաշվեքննության նախատեսվող ուղղությունները ձևակերպվել են Կառավարության ծրագրով, ՄԺԾԾ-ով և կրթության ոլորտի ռազմավարական փաստաթղթերով նախատեսված շրջանակին համահունչ։] 

Միջնաժամկետ հորիզոնում կրթության ոլորտի պետական ֆինանսավորումը գրեթե կրկնապատկվելու է՝ դրսևորելով առաջանցիկ աճ ՀՆԱ-ի նկատմամբ: Ոլորտի ծախսերի կառուցվածքում ավելի քան կրկնապատիկ աճ են գրանցելու կապիտալ ծախսերը՝ պայմանավորված կրթական ենթակառուցվածքի նախատեսվող մեծածավալ շինարարությամբ (Գծ. 6):
Գծ. 6. Կրթության ոլորտի նախատեսվող բյուջետային ծախսերը, մլրդ դրամ:
Աղբյուր՝ ՄԺԾԾ, 2024-2026թթ.:




Մարդուն մատչելի և որակյալ ցկյանս կրթություն

Կրթական ծառայությունների մատչելիությունը. 2022թ. ՀՀ-ում գործող 981 ՆԴՀ-ներում ընդգրկված է եղել 0-ից 5 տարեկան երեխաների 34%-ը: Հանրապետության 229 բնակավայրում նախադպրոցական կրթական ծառայություններ չեն մատուցվում, որի պայմաններում ոչ քաղաքային բնակավայրերում երեխաների ընդգրկվածությունը ՆԴՀ-ներում կազմում է 27.4%: Իսկ քաղաքային բնակավայրներում ՆԴՀ-ների սահմանափակ թիվը ստեղծում է ընդունելության հերթեր՝ սահմանափակելով նախադպրոցական կրթության հասանելիությունը։
Հանրակրթության ոլորտում ընդգրկվածությունը 2022թ. կազմել է 82.8%: Դպրոց չհաճախելու հիմնական պատճառներից են հաշմանդամության վերաբերյալ հանրային կարծրատիպային ընկալումները, ծայրահեղ աղքատությունը, մանկական աշխատանքը: 
Ընդգրկվածության մակարդակը հատկապես ցածր է ավագ դպրոցում՝ կազմելով համապատասխան տարիքի բնակչության շուրջ կեսը (54%-ը): Հաշվի առնելով, որ տվյալ տարիքի բնակչության 18.3%-ը հիմնական դպրոցն ավարտելուց հետո ուսումը շարունակել է արհեստագործական և միջին մասնագիտական ուսումնական հաստատություններում, հիմնական դպրոցի շրջանավարտների մի զգալի հատված դուրս է մնում մասնագիտական կրթության գործընթացից: 
Արհեստագործական և միջին մասնագիտական կրթության մեջ ցածր ընդգրկվածության պայմաններում, աշխատաշուկայի վերլուծությունները ցույց են տալիս, որ իրական աշխատաշուկայի 70%-ից ավելին ունի արհեստագործական և միջին մասնագիտական կրթությամբ մասնագետների կարիք, իսկ արհեստագործական կրթություն պահանջող շատ աշխատանքներում զբաղված են բարձրագույն կրթությամբ անձինք։
Մասնագիտական կրթություն չունեցող անձանց 2/3-ն աղքատ է. 2021թ. աղքատների 65.9%-ը կազմել են ընդհանուր միջնակարգ և ավելի ցածր կրթական մակարդակ ունեցողները[footnoteRef:11]։ Բարձրագույն կրթությունն աղքատ և ծայրահեղ աղքատ խավերի համար շարունակում է մնալ ոչ մատչելի (տնային տնտեսությունների ամբողջացված հետազոտության արդյունքների համաձայն, ԲՈՒՀ-երում սովորողների 82.8%-ը եղել է ոչ աղքատ, 17.2%-ը` աղքատ, իսկ 0%-ը` ծայրահեղ աղքատ տնային տնտեսություններից): [11:  Հայաստանի սոցիալական պատկերը և աղքատությունը, 2022, ՎԿ։] 

Կրթական ծառայությունների մատչելիության խթանման նշանակալի ներուժ է պարունակում ուսումնական գործընթացում ժամանակակից տեղեկատվական և հաղորդակցության տեխնոլոգիաների կիրառումը, ներառյալ՝ հեռավար / առցանց կրթության ընդլայնումն ու զարգացումը, որին առնչվող հիմնախընդիրներն ընդգծված կերպով արտահայտվեցին COVID-19 համավարակի հետևանքով ստեղծված իրավիճակում:

Կրթության որակը. 2020թ. ՀԲ-ի կողմից հրապարակված Մարդկային կապիտալի համաթվի համաձայն, տարրական դպրոցի ավարտին սովորողների շուրջ 35%-ը չի կարողանում կարդալ և հասկանալ պարզ տեքստը, որն ավելի քան եռակի բարձր է տարածաշրջանի ցուցանիշից (11%)։ ՀԲ ուսումնասիրությունները ցույց են տալիս նաև, որ Հայաստանում այսօր ծնված երեխան գործող կրթության համակարգի պայմաններում իր հնարավոր կարողությունները կիրացնի 57%-ով, ինչն էապես ազդում է երկրի տնտեսական զարգացման վրա:
Որակյալ կրթության ապահովմանը միտված ոլորտային պետական քաղաքականության հիմնական ուղղություններից մեկը դասավանդող անձնակազմի, մասնավորապես՝ ուսուցիչների, մասնագիտական որակական բարելավումն է: Հայաստանում յուրաքանչյուր երկրորդ ուսուցիչը 50 տարեկանից բարձըր տարիքի է, ինչը նշանակում է, որ Հայաստանը ստիպված է լինելու հաջորդ տասնամյակում ուսուցչական համակազմի յուրաքանչյուր երկու անդամից մեկին փոխարինել նորով։ Կամավոր ատեստավորման գործընթացի արագությունը բարձր չէ. 2022թ. կամավոր ատեստավորմանը մասնակցել է 2653 ուսուցիչ, որոնցից ատեստավորման շեմը հաղթահարել է 1048-ը[footnoteRef:12]։ [12:  Պետական բյուջեի կատարման հաշվետվություն, 2022թ.։] 

Չնայած եռամյա ավագ դպրոցների համակարգի (10-12-րդ դասարաններ) ձևավորմանը՝ որպես հիմնական ընդհանուր կրթության շարունակություն, ավագ դպրոցը դեռևս չի կարողանում սովորողների շրջանում ապահովել համապատասխան նախամասնագիտական գիտելիքներ ու հմտություններ։ Շատ հաճախ ավագ դպրոցի սովորողները ԲՈՒՀ ընդունվելու համար կատարում են լրացուցիչ ծախսեր։ Տնային տնտեսությունների կենսապայմանների հետազոտության համաձայն՝ 2018թ. ավագ դասարաններում սովորող երեխա ունեցող տնային տնտեսություններում կրթությանը հատկացվող ամսական ծախսից մասնավոր դասերին տրամադրվող գումարը ոչ աղքատ ընտանիքների համար կազմել է 38.7%, աղքատների (առանց ծայրահեղ աղքատների) համար՝ 12.7%, ծայրահեղ աղքատների համար՝ 0%: 
Ավագ դպրոցի մակարդակում սովորողների շուրջ 60%-ն ընդգրկված է վճարովի կրթական ծառայությունների շուկայում։ Խնդրահարույց է նաև ավագ դպրոցում հոսքային ուսուցման արդյունավետությունը, քանի որ, ինչպես ցույց են տալիս դպրոցներում արտաքին գնահատման արդյունքները, դրանք ոչ միշտ են փոխկապակցված սովորողների՝ համապատասխան հոսքի ընտրության հետ: Այսպես, կենսաբանությունից ավելի բարձր արդյունք են գրանցել հումանիտար հոսքի, օտար լեզվից՝ բնագիտական հոսքի սովորողները։
Մասնագիտական կրթության ոլորտի նշանակալի մարտահրավեր է շարունակում մնալ աշխատաշուկայի ներկա և կանխատեսվող պահանջարկին համապատասխան որակյալ կադրերի պատրաստումը, պահանջարկին միտված ընդունելության տեղերի բաշխումն ու պետպատվերի իրականացումը[footnoteRef:13]։ [13:  ՀՀ սոցիալական վիճակը 2022թ., ՎԿ, «ՀՀ կրթության մինչև 2030թ. զարգացման պետական ծրագիրը հաստատելու մասին» ՀՀ օրենքը։] 






Հաշվեքննության հիմնական ուղղությունները

Նախատեսվում է գնահատել պետական քաղաքականության միջոցառումների արդյունավետությունը ստորև թվարկված ուղղություններով.
2.1. Կրթական համակարգի՝ որպես մեկ ամբողջական միավորի կառավարում և դրա լծորդում այլ բնագավառներում պետական քաղաքականությունների հետ:
2.2. Նախադպրոցական կրթական ծառայությունների մատչելիություն և որակ։
2.3. Պարտադիր կրթության համակարգից դուրս մնացած երեխաների ընդգրկվածության բարձրացում։
2.4. Ավագ դպրոցներում ընդգրկվածություն և մատուցվող կրթական ծառայությունների որակ։
2.5. Պետության կողմից ձևավորվող մասնագիտական կրթության առաջարկի համապատասխանություն աշխատաշուկայի ներկա և կանխատեսվող պահանջարկին։
2.6. Ուսուցիչների մասնագիտական որակական բարելավման (ատեստավորման) համակարգ։
2.7. Ուսումնական գործընթացում տեղեկատվական և հաղորդակցության տեխնոլոգիաների կիրառում:
22

Պետությունը խթանում է շրջակա միջավայրի պահպանությունը, բարելավումը և վերականգնումը…
Յուրաքանչյուր ոք պարտավոր է հոգ տանել շրջակա միջավայրի պահպանության մասին:

- ՀՀ Սահմանադրություն, հոդվ. 12












 Առաջնահերթություն 3.
Մարդուն շրջապատող մաքուր և անվտանգ միջավայր






ՆՇԱՆԱԿԱԼԻ ՄԻՏՈՒՄՆԵՐ ԵՎ ՄԱՐՏԱՀՐԱՎԵՐՆԵՐ[footnoteRef:14] [14:  Հաշվեքննության սույն առաջնահերթությանը վերաբերելի միտումները, մարտահրավերները, ինչպես նաև վերջիններս հասցեագրող հաշվեքննության նախատեսվող ուղղությունները ձևակերպվել են Կառավարության ծրագրով, ՄԺԾԾ-ով և ոլորտային ռազմավարական փաստաթղթերով նախատեսված շրջանակին համահունչ։] 


Մարդուն շրջապատող մաքուր և անվտանգ միջավայր

Սևանա լճի ջրի մակարդակն ու մաքրությունը. Սկսած 1930-ական թվականներից Սևանա լճի ջրի ինտենսիվ և ոչ հաշվենկատ օգտագործման հետևանքով խախտվել է լճի հավասարակշռությունը` առաջ բերելով ջրակենսաբանական պրոցեսների և ամբողջ էկոհամակարգի խաթարում, որոնք կարող են վտանգել Սևանա լճի` որպես քաղցրահամ ջրամբարի գոյությունը[footnoteRef:15] (Գծ. 7): Սևանա լճի էկոհամակարգի վերականգնման և պահպանման համալիրում առանցքային նշանակություն ունի ջրի մակարդակի բարձրացումն (այդ թվում՝ ջրամբարաշինության, ջրառի չափաքանակների արդյունավետ կառավարման, Արփա-Սևան ջրատարի կայուն աշխատանքի միջոցով (միջնաժամկետ հորիզոնում Սևանա լիճ տեղափոխվող ջրի ծավալը նախատեսվում է 120-150 մլն խմ-ից հասցնել 260 մլն խմ-ի[footnoteRef:16])) ու մաքրության ապահովումը (այդ թվում՝ շրջակա բնակավայրերի ամբողջական կոյուղացման, մաքրման կայանների գործունեության, ջրածածկ և ճահճապատ անտառտնկարկների մաքրման միջոցով): [15:  Սևանա լճի էկոհամակարգի վերականգնման, պահպանման, վերարտադրման և օգտագործման միջոցառումների տարեկան ու համալիր ծրագրերը հաստատելու մասին օրենք:]  [16:  ՄԺԾԾ, 2024-2026թթ.:] 

Գծ. 7. Սևանա լճի մակարդակի նիշը և հայելու մակերեսը, 1940-2021թթ.:
Աղբյուր՝ Շրջակա միջավայրը և բնական պաշարները ՀՀ-ում 2021թ., ՎԿ:

Օդի աղտոտվածությունը մարդու առողջության համար ամենանշանակալի բնապահպանական ռիսկերից մեկն է: ԱՀԿ համաձայն, արտաքին օդի աղտոտվածության հետևանքով աշխարհում տարեկան գրանցվում է 4.2 մլն մարդու վաղաժամ մահ՝ հիմնականում պայմանավորված սրտանոթային, քաղցկեղային և քրոնիկ շնչառական հիվանդություններով[footnoteRef:17]: Հետազոտությունները ցույց են տալիս, որ օդում PM2.5 մասնիկների յուրաքանչյուր 10 μg/m3 աճի հետևանքով շաքարային դիաբետի զարգացման ռիսկն աճում է 15%-ով՝ անկախ ճարպակալման մակարդակից[footnoteRef:18]: [17:  https://www.who.int/news-room/fact-sheets/detail/ambient-(outdoor)-air-quality-and-health#:~:text=The%20combined%20effects%20of%20ambient,premature%20deaths%20worldwide%20in%202019.]  [18:  https://www.thelancet.com/journals/lanpla/article/PIIS2542-5196(18)30140-2/fulltext.] 
Գծ. 8. Անտառային տարածքի տեսակարար կշիռը ցամաքային տարածքում, %:
Աղբյուր՝ Անտառային ռեսուրսների համաշխարհային գնահատում, 2020, ՄԱԿ-ի ՊԳԿ:

Օդի աղտոտվածության մակարդակը ՀՀ-ում 2020-22թթ. աճել է 26%-ով և գերազանցում է ԱՀԿ կողմից սահմանված նորման ավելի քան 6 անգամ: Աշխարհի 131 երկրների շարքում օդի աղտոտվածությամբ Հայաստանը զբաղեցնում է 22-րդ տեղը[footnoteRef:19]: Դրսում օդի աղտոտվածությանը վերագրվող մահացության ցուցանիշով (70 մահ 100,000 բնակչի հաշվով) Հայաստանը գերազանցում է համաշխարհային միջինը 19%-ով, իսկ միջին եվրոպական ցուցանիշը՝ 2.6 անգամ[footnoteRef:20]:  [19:  https://www.iqair.com/world-most-polluted-countries.]  [20:  ԿԶՆ 3.9.1 ցուցիչ, ՄԱԿ-ի վիճակագրական հանձնաժողով։] 

Անտառներ և բնակավայրերի կանաչ գոտիներ. Հայաստանը տարածաշրջանի ամենասակավանտառ երկիրն է (Գծ. 8): 1990-ականների սկզբին էներգետիկ և տնտեսական ճգնաժամի պատճառով մասսայական հատումների հետևանքով տարբեր ինտենսիվությամբ ծառահատվել է մոտ 40 հազ. հա անտառ և կանաչ գոտի, որից` մոտ 7 հազ. հա-ն` համատարած: Հատումների պատճառով նվազել են անտառների պաշտպանական կարողությունները, ակտիվացել են էրոզիոն և այլ բացասական գործընթացները, խախտվել է շրջակա միջավայրի էկոլոգիական հաշվեկշիռը[footnoteRef:21]: Անտառների վերականգնման և կայուն կառավարման անհրաժեշտությունը պայմանավորված է անտառային էկոհամակարգերի բնապահպանական գործառույթների կարևորությամբ, որոնցից են՝ ածխածնի երկօքսիդի կլանումը և կլիմայի կարգավորումը, հողի էրոզիայի և անապատացման կանխումը, ջրային հաշվեկշռի կարգավորումը, միջավայրի սանիտարահիգիենիկ վիճակի բարելավումը[footnoteRef:22]: Երկարաժամկետում նախատեսվում է իրականացվող միջոցառումների արդյունքում ՀՀ անտառածածկ տարածքը հասցնել ավելի քան 20%-ի: [21:  ՀՀ անտառի ազգային քաղաքականություն և ռազմավարություն, ՀՀ կառավարության 2004 թվականի սեպտեմբերի 30-ի N 38 նիստի արձանագրային որոշման հավելված:]  [22:  ՀՀ անտառի ազգային ծրագիր ՀՀ կառավարության 2005 թվականի հուլիսի 21-ի N 1232-Ն որոշման հավելված N 1:] 

Միջնաժամկետ հորիզոնում շրջակա միջավայրի պահպանության ոլորտում ծախսերի հիմնական աճն ուղղվելու է անտառների կառավարմանը (2023թ. նախատեսված 2.7 մլրդ դրամի համեմատ՝ 2026թ. հասնելով 11.2 մլրդ դրամի)՝ անտառվերականգնման ծավալները 130 հա-ից հասցնելով 2060 հա-ի[footnoteRef:23]։ [23:  ՄԺԾԾ, 2024-2026թթ.:] 

Բացի այդ, կարևոր նշանակություն ունի բնակավայրերում կանաչ տարածքների չափը։ Հաշվի առնելով ուրբանիզացիայի մակարդակը, ինչպես նաև 90-ական թվականների ճգնաժամի ընթացքում 170 հազ. ծառի հատումը[footnoteRef:24], ներկայումս 1 բնակչի հաշվով կանաչ տարածքները Երևանում կազմում են շուրջ 8քմ[footnoteRef:25]: ԱՀԿ համաձայն, մեկ շնչի հաշվով կանաչ տարածքների նվազագույն չափը պետք է կազմի 9քմ, իսկ ցանկալին՝ 50քմ-ն է: [24:  Երևան քաղաքի Կանաչ քաղաք գործողությունների ծրագիր, Երևան քաղաքի ավագանու 2017 թվականի սեպտեմբերի 12-ի թիվ 21-Ա որոշման հավելված:]  [25:  Green and Sustainable Cities in Armenia and Georgia, WB, 2023.] 

Կոշտ թափոնների կառավարում. Հանրապետությունում առկա աղբի հեռացման վայրերը՝ աղբանոցները, չեն համապատասխանում միջազգային կամ քաղաքաշինական, բնապահպանական և սանիտարահիգիենիկ չափանիշներին և հանդիսանում են բացառապես աղբի կուտակման վայր: Դրանք ցանկապատված չեն, ինչի պատճառով տարածք կարող են մուտք գործել անօթևաններն ու կենդանիները, բացակայում է տեղադրվող աղբի հաշվառման համակարգը, աղբատար մեքենաների լվացման և ախտահանման սարքավորումները, տեղադրված թափոնները չեն ծածկվում հողով, ինչի հետևանքով տեղի է ունենում ինքնաբռնկում՝ հանգեցնելով օդի, ջրի և հողի աղտոտմանը, մասնավորապես դիօքսիններով, որոնց բացասական ազդեցությունը մարդկանց առողջության վրա նշանակալի է: Բացակայում է ստորգետնյա ջրերի և արտանետվող գազերի վերահսկողությունը: Որոշ աղբավայրերում աղբը հրկիզվում է տեղական կոմունալ ծառայությունների կողմից՝ աղբավայրում տեղադրվող աղբի քանակը այդպիսով նվազեցնելու նպատակով[footnoteRef:26]։ ՀՀ 2017-2036թթ. կոշտ կենցաղային թափոնների կառավարման ազգային ռազմավարությամբ[footnoteRef:27] նպատակադրվել էր ՀՀ ողջ տարածքում ստեղծել կոշտ կենցաղային թափոնների կառավարման ԵՄ չափանիշներին բավարարող, ինտեգրված համակարգ, որը տեխնիկական, ֆինանսական և բնապահպանական առումներով կայուն և ծախսարդյունավետ ծառայություններ է տրամադրելու բնակչությանը և հիմնարկներին: Նախատեսվում էր Կոտայքի և Գեղարքունիքի մարզերի թափոնների հավաքման ծածկույթը 16%-ից հասցնել 100%-ի[footnoteRef:28]։ Այնուհանդերձ, կոշտ թափոնների կառավարման բյուջետային ծրագիրը բնութագրվում է քրոնիկ թերակատարմամբ։ [26:  Աղբահանության համակարգի ռազմավարությունը ՀՀ կառավարության 2021 թ. ապրիլի 1-ի N 464-Լ որոշման հավելված N 1:]  [27:  ՀՀ կառավարության 2016 թ. դեկտեմբերի 8-ի նիստի N 49 արձանագրային որոշման հավելված:]  [28:  ՄԺԾԾ, 2024-2026թթ.:] 

Ընդերքօգտագործման թափոններ. Հանրապետությունում առկա են դեռևս խորհրդային ժամանակաշրջանում առաջացած, հնարավոր բնապահպանական պարտավորություններ ենթադրող և շրջակա միջավայրն աղտոտող հանքարդյունաբերության և հարակից ոլորտների 44 նույնականացված տեղամասեր: Ընդերքօգտագործման թափոնների լքված կամ տիրազուրկ տեղամասերի մաքըրման և ռեկուլտիվացիայի աշխատանքներն ունեն էական նշանակություն նշված աղբյուրից բնապահպանական ռիսկի կառավարման համար (առավել վտանգավոր համարված 10 տեղամասերի մասով մաքրման և ռեկուլտիվացիայի արժեքը գնահատվել է շուրջ 2.2 մլրդ դրամ)[footnoteRef:29]: [29:  ՄԺԾԾ, 2024-2026թթ.:] 


Շրջակա միջավայրի վրա ազդեցության տեսանկյունից կարևոր նշանակություն ունի նաև պետական ծախսերի բնապահպանական արդյունավետությունը, այդ թվում՝ պետական գնումների, ձեռնարկություններին սուբսիդավորման, պետական ապարատի պահպանման ծախսերի (օրինակ՝ ավտոմեքենաների գնման և վառելիքի գծով ծախսերի) բնապահպանական բացասական հետևանքների կառավարման ճանապարհով։
Կլիմայի փոփոխություն. Հայաստանին բնորոշ են բարձր հաճախության և ինտենսիվության ՀՎԵ-ներ, որոնք առաջացնում են երաշտներ, սողանքներ, սելավներ, անտառային հրդեհներ և այլն՝ զգալի կորուստներ պատճառելով բնակչությանն ու տնտեսությանը: 
Հայաստանի բարձր խոցելիությունը կլիմայական ռիսկերի նկատմամբ պայմանավորված է նաև գյուղական բնակչության մեծ տեսակարար կշռով (բնակչության մեկ երրորդը), գյուղատնտեսության՝ ՀՆԱ-ում ունեցած մեծ տեսակարար կշռով, աղքատության բարձըր մակարդակով։ Աղքատ բնակչությունն ավելի խոցելի է ծայրահեղ ջերմաստիճանային պայմանների (բարձր և ցածր), վատ եղանակային պայմանների և բնական աղետների նկատմամբ: Եթե համատեղ դիտարկենք Հայաստանում երաշտի, հողի էրոզիայի և բնական այլ աղետների պատմական տվյալները, ցածր եկամուտ ունեցող գյուղական համայնքները հատկապես խոցելի են կլիմայի փոփոխության հետևանքների նկատմամբ, որոնցով հիմնականում պայմանավորված են այնպիսի երևույթներ, ինչպիսիք են՝ ջրով ապահովվածության մակարդակի անկումը, առողջապահական ռիսկերի ավելացումը, գյուղատնտեսական արտադրողականության անկումը և ՀՎԵ-ների աճը: 
Հայաստանի կլիման փոխվում է գլոբալ միտումներին համապատասխան: 1929-2016թթ. դիտվել է միջին տարեկան ջերմաստիճանի բարձրացում 1,230C-ով, ընդ որում, 1935-2016թթ. նվազել է նաև միջին տարեկան տեղումների քանակը մոտ 9%-ով՝ 1960-1991թթ. միջինի համեմատ: Տաք օրերի և գիշերների հաճախականությունը նույնպես կտրուկ աճել է, իսկ ցուրտ օրերն ու գիշերները զգալիորեն նվազել են: 
Վերջին տասնամյակներում, ինչպես ամբողջ աշխարհում, այնպես էլ Հայաստանում կլիմայի փոփոխության հետևանքով բնական աղետների հաճախականությունը և ինտենսիվությունը զգալիորեն աճել է[footnoteRef:30] (Գծ. 9)։ [30:  Կլիմայի փոփոխության հարմարվողականության ազգային գործողությունների ծրագիրը և 2021-2025թթ. միջոցառումների ցանկը հաստատելու մասին, ՀՀ կառավարության 2021 թվականի մայիսի 13-ի N 749-Լ որոշման հավելված:] 

Գծ. 9. Հայաստանի տարածքում 1975-2016թթ. ընթացքում դիտված ՀՎԵ-ների՝ ցրտահարության, կարկուտի, ուժեղ քամու և առատ տեղումների գումարային դեպքերի քանակը:

Անվտանգ բնական միջավայրից զատ կարևոր է նաև անվտանգ հասարակական միջավայրի առկայությունը։ Այս տեսանկյունից նշանակալի մարտահրավերներ են դիտարկվել հանցագործությունների դեմ պայքարը, երթևեկության և կիբեռմիջավայրի անվտանգությունը։
Հանցագործությունների դեմ պայքար. 2022թ. հանցագործության դեպքերն ՀՀ-ում աճել են 24.4%-ով, այդ թվում՝ ծանր հանցագործության դեպքերը՝ 14%-ով, իսկ առանձնապես ծանրերը՝ 13%-ով[footnoteRef:31]։ Հասարակական կարգի պահպանման տեսանկյունից կարևորվում է Ոստիկանությունում բարեփոխումների ընթացքի, այդ թվում՝ միջազգային փորձի տեսանկյունից Ոստիկանության ֆունկցիոնալության և ռեսուրսների օգտագործման արդյունավետության բարելավմանը միտված ջանքերի գնահատումը։ [31:  Հաղորդում՝ ՀՀ դատախազության 2022թ. գործունեության մասին։] 

Երթևեկության անվտանգություն. ՀՀ-ում ՃՏՊ-ներից մահերի թիվը 2017-2021թթ. աճել է 32%-ով[footnoteRef:32] և գերազանցում է աշխարհի միջին ցուցանիշը (ՀՀ-ում 100,000 բնակչի հաշվով մահերի թիվը կազմում է 20, համաշխարհային միջինը՝ 16.7)[footnoteRef:33]։ Այս համատեքստում կարևորվում է երթևեկության անվտանգության ողջ համալիրի գնահատումը, այդ թվում՝ ճանապարհների կահավորման, ավտոմեքենաների տեխնիկական զննման ոլորտի պետական կարգավորման արդյունավետության, ինքնագլորների գործածության ոլորտի, ճանապարհապարեկային ծառայության գործունեության մասով։ [32:  ՀՀ սոցիալ-տնտեսական վիճակը 2017թ. և 2021թ. հունվար-դեկտեմբերին, ՎԿ։]  [33:  https://dashboards.sdgindex.org/profiles/armenia/indicators.] 

Անվտանգ կիբեռմիջավայր. Համաշխարհային կիբեռանվտանգության համաթվի[footnoteRef:34] համաձայն, Հայաստանը կիբեռանվտանգության մակարդակով զբաղեցնում է 90-րդ տեղն աշխարհի 193 երկրների շարքում, իսկ Ազգային կիբեռանվտանգության համաթվի[footnoteRef:35] համաձայն՝ 90-րդ տեղը 161 երկրների շարքում։ Նշված ցուցանիշներով Հայաստանի դիրքը համադրելի երկրների (ԱՊՀ և ԿԱԵ) համատեքստում ցածրագույններից է (Գծ. 10): Կիբեռանվտանգության ապահովման մասով ՀՊ-ն արձանագրել էր[footnoteRef:36], որ ՀՀ-ում առկա չէ ԿՏԵ-ների սահմանում, բացակայում են դրանց բացահայտման չափանիշները և ԿՏԵ-ների ազգային ռեգիստրը, որի պայմաններում հնարավոր չէ կիրառել ԿՏԵ-ների պաշտպանության ինստիտուցիոնալ կառուցակարգեր։ Արձանագրվել էին նաև կիբեռանվտանգության ոլորտի ստանդարտների տեղայնացման, ազգային կիբեռշարունակականության պլանների, կիբեռանվտանգության վարժանքների, կիբեռ-պատահարների պարտադիր ազդարարման և արձագանքման կարողություններին առնչվող հիմնախնդիրներ: [34:  https://www.itu.int/en/ITU-D/Cybersecurity/Pages/global-cybersecurity-index.aspx.]  [35:  https://ncsi.ega.ee/ncsi-index/.]  [36:  Հաշվեքննիչ պալատի 2023թ. փետրվարի 28-ի թիվ 28-Ա որոշում:] 





Գծ. 10. Համաշխարհային կիբեռանվտանգության համաթիվ:


Հաշվեքննության հիմնական ուղղությունները

Նախատեսվում է գնահատել պետական քաղաքականության միջոցառումների արդյունավետությունը ստորև թվարկված ուղղություններով.

3.1. Օդի աղտոտվածության նվազեցում:
3.2. Սևանա լճի էկոլոգիական հավասարակշռության վերականգնում, այդ թվում՝ ջրի մակարդակի բարձրացում ու մաքրության ապահովում:
3.3. Անտառների կայուն կառավարում (այդ թվում՝ պահպանություն, պաշտպանություն, կայուն օգտագործում, վերարտադրություն և անտառածածկի ավելացում):
3.4. Երևան քաղաքում կանաչ տարածքների կառավարում և ընդլայնում:
3.5. Կլիմայի փոփոխության հետևանքների նկատմամբ հարմարվողականություն:
3.6. Պետական ծախսերի բնապահպանական արդյունավետություն (այդ թվում՝ կանաչ տնտեսության զարգացում):
3.7. Ընդերքօգտագործման թափոնների տեղամասերի ռեկուլտիվացիա։
3.8. Կոշտ թափոնների կառավարում։
3.9. Հանցագործությունների դեմ պայքար։
3.10. Երթևեկության անվտանգություն։
3.11. Կիբեռանվտանգության ինստիտուցիոնալ կառուցակարգերի ներդրում (հետհսկողություն)։

Յուրաքանչյուր ոք ունի իր իրավունքների և ազատությունների արդյունավետ դատական պաշտպանության իրավունք։

- ՀՀ Սահմանադրություն, հոդվ. 61








 Առաջնահերթություն 4.
Մարդուն մատչելի և արդյունավետ արդարադատություն













ՆՇԱՆԱԿԱԼԻ ՄԻՏՈՒՄՆԵՐ ԵՎ ՄԱՐՏԱՀՐԱՎԵՐՆԵՐ[footnoteRef:37] [37:  Հաշվեքննության սույն առաջնահերթությանը վերաբերելի միտումները, մարտահրավերները, ինչպես նաև վերջիններս հասցեագրող հաշվեքննության նախատեսվող ուղղությունները ձևակերպվել են Կառավարության ծրագրով, ՄԺԾԾ-ով և արդարադատության ոլորտի ռազմավարական փաստաթղթերով նախատեսված շրջանակին համահունչ։] 

«Freedom House»-ի «Ազատությունն աշխարհում» զեկույցի համաձայն, ՀՀ-ում անկախ դատական համակարգի ցուցանիշը 2019-2022թթ. ընթացքում առավելագույն 4 միավորից գնահատվել է ցածրագույն՝ 1 միավոր մակարդակում[footnoteRef:38]։ Միջազգային հանրապետական ինստիտուտի (IRI) Հարցումների հետազոտության կենտրոնի կողմից 2023թ. իրականացված ուսումնասիրության համաձայն, դատական համակարգը շարունակում է մնալ ամենաքիչ վստահելի պետական ինստիտուտներից մեկը. ՀՀ բնակչության միայն 7%-ն է լիովին բավարարված եղել դատարանների աշխատանքով[footnoteRef:39]: Միևնույն ժամանակ, դատավճիռ չստացած ազատազրկվածների տեսակարար կշիռը բանտարկյալների ընդհանուր թվում հետևողականորեն աճում է (Գծ. 11)՝ խորացնելով շեղումը համանուն ցուցանիշի համաշխարհային միջին միտումից (երկարաժամկետ միջազգային թիրախը 7%-ն է[footnoteRef:40])։ [38:  https://freedomhouse.org/country/armenia/freedom-world/2023.]  [39:  Հանրային կարծիքի ուսումնասիրություն. ՀՀ առկա բնակչություն, Հունվար-Մարտ 2023, ՄՀԻ Հարցումների հետազոտության կենտրոն:]  [40:  https://dashboards.sdgindex.org/profiles/armenia/indicators.] 
Գծ. 11. Դատավճիռ չստացած ազատազրկվածների տեսակարար կշիռը բանտարկյալների ընդհանուր թվում, %:
Աղբյուր՝ ԿԶՆ 16.3.2 ցուցիչ, ՄԱԿ։

Մարդուն մատչելի և արդյունավետ արդարադատություն

Դատարանների մատչելիություն. դատարանների ծանրաբեռնվածության թեթևացման, դատական գործերի՝ ողջամիտ ժամկետներում քննության (դատավարական ժամկետների խնայողության սկզբունքի արդյունավետ իրականացման) տեսանկյունից կարևոր նշանակություն կարող է ունենալ արդարադատության ոլորտի թվային փոխակերպումը (թվայնացումը), կառավարման համակարգի բարելավումը, դատարանների և դատավորների մասնագիտացումը, վեճերի լուծման այլընտրանքային եղանակների զարգացումը (2021թ. I ատյանի ընդհանուր իրավասության դատարաններում ստացված շուրջ 164 հազ. գործերի 92%-ը եղել է գումարի բռնագանձման պահանջի մասին, որոնց մեծ մասը բաժին է ընկնում ֆինանսական կամ հանրային ծառայություն մատուցող կազմակերպությունների մասնակցությամբ վեճերին՝ դրանց լուծման այլընտրանքային եղանակների (հաշտարարության, արբիտրաժային) բացակայության պայմաններում): Վերջիններս թիրախավորված են ՀՀ կառավարության՝ դատական և իրավական բարեփոխումների 2022-2026թթ. ռազմավարությամբ, որի իրականացման ուղղությամբ նախատեսվում է ծախսել շուրջ 21 մլրդ դրամ։
Քրեակատարողական ծառայության արդյունավետություն. միջնաժամկետ հորիզոնում արդարադատության բնագավառում լրացուցիչ բյուջետային միջոցների ամենամեծ հատկացումը նախատեսված է քրեակատարողական ծառայությունների ոլորտին (2025թ.՝ նախորդ տարվա համեմատ 34 մլրդ դրամով ավելի), այդ թվում՝ ուղղված ՔԿՀ-ների օպտիմալացմանն ու արդիականացմանը (ՔԿՀ-ներում պատժի կրման պայմանների միջազգային չափանիշներին համապատասխանությունը նախատեսվում է 7-ապատկել մինչև 2030թ.)[footnoteRef:41]։  [41:  ՄԺԾԾ, 2024-2026թթ.:] 

Պրոբացիայի ծառայության արդյունավետություն. Պրոբացիայի ծառայության ներդրումը կարևոր նշանակություն ունի հանցագործություն կատարած անձանց վերասոցիալականացման և վերականգնողական արդարադատության արդյունավետության տեսանկյունից։ Հանցանք կատարած անձանց կրկնահանցագործության թիվը նախատեսվում է նվազեցնել 20%-ով[footnoteRef:42]։ 2023թ. I կիսամյակի դրությամբ պրոբացիայի տակ է գտնվել շուրջ 5.7 հազ. շահառու, սակայն վերասոցիալականացման ծրագրերին մասնակցել է 152-ը՝ նախատեսված 500-ի փոխարեն[footnoteRef:43]։ [42:  ՄԺԾԾ, 2024-2026թթ.:]  [43:  Պետական բյուջեի կատարման հաշվետվություն, 2023թ. I կիսամյակ։] 

Դրամական միջոցների արգելադրման և բռնագանձման գործընթացի արդյունավետություն. Դատաիրավական բարեփոխումների ուղղություններից է կատարողական վարույթի շրջանակում պարտապանի բանկային հաշիվներում և ավանդներում առկա դրամական միջոցների արգելադրման և բռնագանձման գործընթացի օպտիմալացումը՝ գործընթացի ավտոմատացման, արգելադրելման և ապաարգելադրման ժամկետների կրճատման, բռնագանձված գումարների առավելագույն արագ բաշխման և կատարողական վարույթի կարճման ճանապարհով։ 



Հաշվեքննության հիմնական ուղղությունները

Նախատեսվում է գնահատել պետական քաղաքականության միջոցառումների արդյունավետությունը ստորև թվարկված ուղղություններով.
4.1. 
4.2. Դատավարական ժամկետների խնայողություն:
4.3. ՔԿՀ-ների ակտիվների կառավարում։
4.4. Պրոբացիայի ծառայության գործունեություն։
4.5. Կատարողական վարույթի շրջանակում պարտապանի բանկային հաշիվներում և ավանդներում առկա դրամական միջոցների արգելադրում և բռնագանձում։ 

ՀՀ տնտեսական կարգի հիմքը սոցիալական շուկայական տնտեսությունն է, որը հիմնված է մասնավոր սեփականության, տնտեսական գործունեության ազատության, ազատ տնտեսական մրցակցության վրա և պետական քաղաքականության միջոցով ուղղված է ընդհանուր տնտեսական բարեկեցությանը և սոցիալական արդարությանը:
- ՀՀ Սահմանադրություն, հոդվ. 11









 Առաջնահերթություն 5.
Արտահանմանը միտված, գիտահեն և մրցակցային տնտեսության զարգացում









ՆՇԱՆԱԿԱԼԻ ՄԻՏՈՒՄՆԵՐ ԵՎ ՄԱՐՏԱՀՐԱՎԵՐՆԵՐ[footnoteRef:44] [44:  Հաշվեքննության սույն առաջնահերթությանը վերաբերելի միտումները, մարտահրավերները, ինչպես նաև վերջիններս հասցեագրող հաշվեքննության նախատեսվող ուղղությունները ձևակերպվել են Կառավարության ծրագրով, ՄԺԾԾ-ով և ոլորտի ռազմավարական փաստաթղթերով նախատեսված շրջանակին համահունչ։] 

Վերջին տարիներին տնտեսության արտահանելի հատվածի մաս կազմող գյուղատնտեսության ճյուղը դրական նպաստում չի ունեցել ՀՀ տնտեսական աճին։ 
Միջնաժամկետ հորիզոնում կանխատեսվում է գյուղատնտեսության ոլորտի՝ շուրջ 3%-անոց տարեկան աճ, իսկ արդյունաբերության ոլորտում՝ ՀՆԱ-ի միջին տարեկան ակնկալվող աճին համահունչ աճ (Գծ. 12)։

Գծ. 12. Գյուղատնտեսության և արդյունաբերության ավելացված արժեքի աճը, %:
Աղբյուր՝ ՄԺԾԾ, 2024-2026թթ.։



Արտահանմանը միտված, գիտահեն և մրցակցային տնտեսության զարգացում

Գյուղատնտեսություն. Ոլորտի նշանակալի հիմնախնդիրը շարունակում է մնալ գյուղացիական տնտեսությունների փոքր չափերը (շուրջ 346 հազ. տնտեսություններից յուրաքանչյուրին միջինում բաժին է ընկնում 1.48 հա հողատարածք՝ ըստ մարզերի տատանվելով՝ Արարատի մարզում՝ 0.72 հա-ից մինչև Շիրակի մարզում՝ 2.54 հա-ի միջակայքում[footnoteRef:45]) և հողերի մասնատվածությունը (գյուղացիական տնտեսությունների 45%-ը կազմված է 3 և ավելի, իսկ 20%-ը՝ 5 և ավելի հողամասերից), որի պայմաններում ցածր է աշխատանքի արտադրողականությունն ու գյուղատնտեսական արտադրանքի ապրանքայնության մակարդակը (2022թ. կազմել է 57.3%[footnoteRef:46])։ Նախատեսվում է հողերի չօգտագործման մակարդակը նվազեցնել տարեկան 1000 հա-ով։ [45:  ՀՀ 2014թ. գյուղատնտեսական համատարած հաշվառման հիմնական արդյունքները, ՎԿ:]  [46:  https://armstat.am/file/article/iracum_2022.pdf.] 

Ռազմավարական նշանակություն ունեցող գյուղատնտեսական որոշ արտադրատեսակների գծով ինքնաբավության մակարդակը զգալիորեն ցածր է, ինչը բացասաբար է ազդում երկրի պարենային անվտանգության վրա (օրինակ՝ ցորենի գծով ինքնաբավության աստիճանը 2020թ. դրությամբ կազմել է 24.4%, խոզի մսինը՝ 45.1%, թռչնի մսինը՝ 26.7%[footnoteRef:47])՝ հատկապես համաշխարհային մատակարարման արժեշղթաների խաթարումների պայմաններում։ [47:  https://armstat.am/file/article/f_sec_2_2023_3.pdf.] 

Ոլորտի զարգացման տեսանկյունից կարևոր նշանակություն ունի ջրամբարաշինության ենթակառուցվածքային ծրագրերի իրականացումը՝ հատկապես արտածին գործոններով պայմանավորված Հանրապետության խոշորագույն՝ Ախուրյանի ջրամբարի քրոնիկ թերլցվածության, Սևանա լճի էկոլոգիական խախտված հավասարակշռության պայմաններում ջրառի սահմանաչափերի չգերազանցման համատեքստում։ Այնուամենայնիվ, 2022թ. պետական բյուջեով փոքր ու միջին ջրամբարաշինության համար նախատեսված 2 մլրդ դրամ գումարը չի ծախսվել (միջնաժամկետում նախատեսվում է կառուցել 15 փոքր ու միջին ջրամբար)։ Համանման իրավիճակ է արձանագրվել նաև ԵՄ աջակցությամբ իրականացվող վարկային ծրագրի շրջանակներում ջրամբարների կառուցման բյուջետային միջոցառման գծով։
Արդյունաբերություն. Հիմնական ջանքերն ուղղվելու են մշակող արդյունաբերության զարգացմանը։ Նախատեսվում է վերջինիս մասնաբաժինը ՀՆԱ-ում հասցնել 15%-ի՝ ոլորտին ուղղելով 80 մլրդ դրամ ֆինանսական միջոցներ։ Արդյունաբերության զարգացման հայտարարված 5 գերակա ոլորտներն են՝ 1. Ոսկերչությունն ու ադամանդագործությունը, 2. Թեթև արդյունաբերությունը (սննդի, տեքստիլ և այլն), 3. Ծանր արդյունաբերությունը (լեռնամետալուրգիա, քիմիա), 4. Սարքաշինությունը (սարքեր, մեքենաներ, արևային տեխնոլոգիաներ), 5. Դեղագործությունը։
Տնտեսական դիվանագիտություն. Արտահանման խթանման տեսանկյունից կարևոր նշանակություն ունի նաև տնտեսական դիվանագիտության զարգացումը։ Միջնաժամկետ հորիզոնում նախատեսվում է դեսպանընկալ երկրի հետ տարեկան առևտրաշրջանառությունն ավելացնել 30-35%-ով։ Հարկ է նշել, որ 2022թ. ՀՀ առևտրային ներկայացուցչությունների նպատակների և խնդիրների իրագործման բյուջետային միջոցառման կատարողականը կազմել է 17.9%, ինչպես նաև օտարերկրյա պետություններում գործել են ՀՀ 2 առևտրային ներկայացուցչություններ՝ նախատեսված 5-ի փոխարեն։ 
ՓՄՁ-ներ. Տնտեսության մրցակցայնության տեսանկյունից կարևոր նշանակություն ունի ՓՄՁ-ների զարգացումը, որոնց մասնաբաժինը ՀՆԱ-ում նախատեսվում է միջնաժամկետում ավելի քան կրկնապատկել՝ հասցնելով 55%-ի։ Հարկ է նկատել, որ 2022թ. ՓՄՁ սուբյեկտներին աջակցության բյուջետային ծրագրի կատարողականը կազմել է 0%՝ նախատեսված 160 մլն միջոցների պայմաններում։
Գիտահեն տնտեսություն. ՀՀ-ում գիտության զարգացման վրա նշանակալի զսպող ազդեցություն ունի գիտական արդյունքների թույլ պահանջարկվածությունը պետության, տնտեսության և հասարակության կողմից։ Այս հիմնախնդիրն առավել ընդգծվում է գիտության ֆինանսավորման գործող կառուցակարգերի պայմաններում, մասնավորապես՝ թեմատիկ ֆինանսավորման մեխանիզմի շրջանակներում գիտական արդյունքի հանդեպ պահանջարկի (թեմաների առաջադրման) և առաջարկի՝ նույն սուբյեկտի (գիտական համայնքի) կողմից ձևավորման համատեքստում։ Թեմատիկ ֆինանսավորման շրջանակներում պահանջարկի ձևավորմանը պետության և բիզնեսի մասնակցության խթանումը կարող է բարելավել ստացվելիք գիտական արդյունքների իրագործելիության (առևտրայնացման) մակարդակը։
Ինտերնետ շահումով խաղերի ոլորտի աճ. ՀՆԱ-ի աճը կարևոր է դիտարկել ոչ միայն տնտեսական, այլև՝ դրա բնապահպանական (հաշվեքննության առաջնահերթություն 3) և սոցիալական ազդեցությունների տեսանկյունից։ Վերջինիս համատեքստում ռիսկեր է պարունակում ինտերնետ շահումով խաղերի ոլորտը։ Մասնավորապես, 2022թ. ինտերնետ շահումով խաղերում կատարված խաղադրույքները կազմել են 5.8 տրլն դրամ՝ գրեթե եռապատկվելով վերջին երեք տարիների ընթացքում։ Գնահատման է ենթակա ոլորտի պետական կարգավորումների արդյունավետությունը՝ սոցիալական բացասական ազդեցությունների զսպման տեսանկյունից։






Հաշվեքննության հիմնական ուղղությունները

Նախատեսվում է գնահատել պետական քաղաքականության միջոցառումների արդյունավետությունը ստորև թվարկված ուղղություններով.

5.1. Գյուղատնտեսական նշանակության չօգտագործվող հողերի շրջանառության մեջ դնելը և հողերի կոնսոլիդացումը։
5.2. Պարենային անվտանգության ապահովում։
5.3. ՀՀ գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030թթ. ռազմավարության կատարում (էական ուղղություններ)։
5.4. Ջրային ռեսուրսների կառավարում (էական ուղղություններ):
5.5. Փոքր ու միջին ջրամբարաշինություն:
5.6. Արդյունաբերության զարգացում։
5.7. ՀՀ տնտեսական դիվանագիտություն։
5.8. ՓՄՁ-ների զարգացում։
5.9. Գիտության թեմատիկ ֆինանսավորման համակարգ։
5.10. Ինտերնետ շահումով խաղերի ոլորտի պետական կարգավորում։



[image: http://www.gallery.am/dbimg/11223/49915_b.jpg]
Կառավարությունն իրականացնում է ֆինանսատնտեսական, վարկային և հարկային միասնական պետական քաղաքականություն:

Կառավարությունը կառավարում է պետական սեփականությունը:

- ՀՀ Սահմանադրություն, հոդվ. 154









	 Առաջնահերթություն 6.
Պետական ֆինանսների և սեփականության կառավարման ինստիտուտների զարգացում







ՆՇԱՆԱԿԱԼԻ ՄԻՏՈՒՄՆԵՐ ԵՎ ՄԱՐՏԱՀՐԱՎԵՐՆԵՐ[footnoteRef:48] [48:  Հաշվեքննության սույն առաջնահերթությանը վերաբերելի միտումները, մարտահրավերները, ինչպես նաև վերջիններս հասցեագրող հաշվեքննության նախատեսվող ուղղությունները ձևակերպվել են Կառավարության ծրագրով, ՄԺԾԾ-ով և ոլորտի ռազմավարական փաստաթղթերով նախատեսված շրջանակին համահունչ։] 

2022թթ. տեղի ունեցած հարկաբյուջետային կոնսոլիդացիայի պայմաններում Կառավարության պարտք / ՀՆԱ հարաբերակցությունը նվազեց հարկաբյուջետային կանոնի 50%-անոց շեմից։ Միջնաժամկետ հորիզոնում նախատեսվում է շարունակել հակապարբերաշրջանային հարկաբյուջետային քաղաքականության իրականացումը՝ Կառավարության պարտք / ՀՆԱ հարաբերակցությունը պահպանելով 50%-ից ցածր մակարդակում (Գծ. 13)։ Վերջինս մեծացնում է ապագա շոկերին արձագանքելու ֆիսկալ կարողությունները՝ ելնելով հարկաբյուջետային տարածքի առկայությունից։ Միևնույն ժամանակ, կարևորվում է նաև պետական պարտքի կառավարման ինստիտուցիոնալ համակարգի արդյունավետությունը, որի նկատմամբ իրականացված հաշվեքննության առաջարկությունների կատարման վերաբերյալ նախատեսվում է իրականացնել հետհսկողություն[footnoteRef:49]։ [49:  Հաշվեքննիչ պալատի 24.12.2019թ. թիվ 28/2 որոշում։] 
Գծ. 13. Կառավարության պարտք/ ՀՆԱ հարաբերակցությունը (2023-2026թթ. կանխատեսումներ), %:
Աղբյուր՝ ՄԺԾԾ, 2024-2026թթ.։

Պետական ֆինանսների կառավարում. Վերջին տարիներին արձանագրվել է կապիտալ ծախսերի թերակատարման միտում, որի ռիսկերը պահպանվում են։ Միջնաժամկետ հատվածում նախատեսվում է էապես մեծացնել կապիտալ ծախսերի տեսակարար կշիռը ՀՆԱ-ում՝ 2022թ. 4.5%-ից 2026թ.-ին հասցնելով 6.6%-ի (863 մլրդ դրամի)։ Ենթակառուցվածքների զարգացմանն ուղղված պետական կապիտալ ներդրումները նշանակալի ազդեցություն են ունենալու ՀՀ տնտեսական աճի ներուժի վրա, որոնցից կախված է նաև բազային կանխատեսումները գերազանցող տնտեսական աճի ապահովման հնարավորությունը։ 
Պետական բյուջեի միջոցների օգտագործման արդյունավետությունը կանխորոշում են այնպիսի ինստիտուցիոնալ համակարգեր, ինչպիսիք են՝ ծրագրային բյուջետավորումը (այդ թվում՝ նպատակների SMART լինելը, նպատակի իրագործմանը միտված պետության միջամտությունների ողջ սպեկտրը բովանդակող միջոցառումների միավորվածությունը միասնական բյուջետային ծրագրի ներքո, արդյունքային ֆինանսական և ոչ ֆինանսական ցուցանիշների փոխկապակցվածությունը, արդյունքային ոչ ֆինանսական ցուցանիշների ամբողջական տեսակային կազմը, այդ թվում՝ որակական ցուցանիշների առկայությունը), բյուջետային պարտքերի կառավարումը (մասնավորապես՝ կրեդիտորական և դեբիտորական պարտքերի կառավարումը և դրանց գծով հաշվետվողականությունը), հանրային և մասնավոր հատվածի կազմակերպություններին պետական բյուջեից ֆինանսավորման համակարգերի (մասնավորապես՝ դրամաշնորհների, սուբսիդիաների, դոտացիաների, սուբվենցիաների, բյուջետային վարկերի, ենթավարկերի, երաշխիքների) արդյունավետությունը, ներքին աուդիտի համակարգը և այլն։ 
Պետական ֆինանսների և սեփականության կառավարման ինստիտուտների ամրապնդում



Գծ. 14. Հանրային և մասնավոր հատվածի կազմակերպությունների ֆինանսավորման հիմնական գործիքների գծով նախատեսվող բյուջետային ծախսերը, մլրդ դրամ:
Աղբյուր՝ ՄԺԾԾ, 2024-26թթ.:

Հաշվի առնելով սոցիալական ծախսերի մեծ տեսակարար կշիռը բյուջետային ծախսերում, կարևորվում է դրանց հասցեականությունը: Կառավարությունը նախատեսում է ներդնել սոցիալական անապահովության գնահատման նոր համակարգ՝ խթանելու սոցիալական աջակցության ծրագրերի հասցեականությունը:
Հարկային վարչարարության տեսանկյունից կարևոր նշանակություն ունի ռիսկերի գնահատման համակարգի արդյունավետությունը՝ իրական ռիսկային հարկ վճարողների բացահայտման վերջինիս կարողությունը, հարկային ճեղքվածքի կրճատումը, հասցեականություն ցածր մակարդակ ունեցող և անարդյունավետ հարկային արտոնությունների կրճատումը։
Հաշվի առնելով ՊՖԿՀԲ 2019-2023թթ. ռազմավարության ժամկետի ավարտը, վերջինիս կատարողականի գնահատումը, վերոնշյալ ուղղությունների հետ մեկտեղ, թույլ կտա նպաստել պետական ֆինանսների կառավարման ինստիտուցիոնալ համակարգի հետագա ամրապնդմանը։
Նկատի ունենալով պետական և համայնքային մասնակցությամբ ընկերություններից, պետության դեմ իրականացվող դատական վարույթներից (ընդդեմ ՊԵԿ-ի ներկայացված հայցերով վիճարկվում է 5079 դատական գործ՝ 155 մլրդ դրամ գումարի չափով, որին բաժին է ընկնում բոլոր կառույցներում ներկայացված հայցերի հանրագումարի 46%-ը), կենսաթոշակային, ավանդների հատուցումը երաշխավորող հիմնադրամից, աղետներից և այլ աղբյուրներից ֆիսկալ ռիսկերի ծագման հնարավորությունը, կարևոր նշանակություն ունի դրանց կառավարման արդյունավետ ինստիտուցիոնալ համակարգի առկայությունը և նյութականացմանը պատրաստվածությունը։
Պետական սեփականության կառավարում. Պետգույքի արդյունավետ կառավարման առաջնային նախադրյալը վերջինիս հաշվառման արդյունավետ համակարգի առկայությունն է։ Կառավարությունը նախատեսում է պետական գույքի էլեկտրոնային հաշվառման միասնական բազայի հիման վրա ներդնել պետական գույքի օգտագործման վիճակի մշտադիտարկման, վերլուծության ու արդյունավետության մակարդակի գնահատման նոր գործիքակազմ:
Կառավարությունը նախատեսում է ՀՀ պետական բյուջեի միջոցների հաշվին վարձակալության վճարի դիմաց պետական կառույցների կողմից օգտագործվող ոչ պետական սեփականություն համարվող տարածքները պետության սեփականությունը համարվող համապատասխան տարածքներով փոխարինման գործընթացի շնորհիվ կրճատել վարձակալության ծախսերը (նախատեսվում է 50%-ի չափով փոխարինում)։ Հարկ է նկատել, որ պետական սեփականություն հանդիսացող գույքի վարձակալությունից 2026թ. կանխատեսվում է տարեկան 7.6 մլրդ դրամ եկամտի ստացում։
Կարևոր նշանակություն ունի նաև պետական սեփականությամբ ընկերությունների կառավարման համակարգի արդյունավետությունը, մասնավորապես՝ կորպորատիվ կառավարման ստանդարտներին համապատասխանության տեսանկյունից, կոնցեսիոն պայմանագրով շնորհված սեփականության կառավարման, ինչպես նաև մասնավորեցված պետական սեփականության հետ կապված՝ տնտեսվարողի ստանձնած ներդրումային պարտավորությունների կատարման արդյունավետությունը:


Հաշվեքննության հիմնական ուղղությունները

Նախատեսվում է գնահատել պետական քաղաքականության միջոցառումների արդյունավետությունը ստորև թվարկված ուղղություններով.

Պետական ֆինանսների և սեփականության կառավարման ինստիտուտների ամրապնդում

6.1. Հանրային ներդրումների կառավարման համակարգ։
6.2. Պետական պարտքի կառավարման համակարգ (հետհսկողություն):
6.3. Ծրագրային բյուջետավորման համակարգ:
6.4. Բյուջետային պարտքերի կառավարման համակարգ:
6.5. Դրամաշնորհների տրամադրման համակարգ:
6.6. Սուբսիդիաների տրամադրման համակարգ:
6.7. Համայնքներին ֆինանսական համահարթեցման դոտացիաների տրամադրման համակարգ:
6.8. Սուբվենցիաների տրամադրման համակարգ:
6.9. Ենթավարկերի տրամադրման համակարգ:
6.10. Բյուջետային վարկերի տրամադրման համակարգ:
6.11. Բյուջետային երաշխիքների տրամադրման համակարգ:
6.12. Հանրային հատվածում ներքին աուդիտի համակարգ:
6.13. Ֆիսկալ ռիսկերի կառավարման համակարգ:
6.14. Ռիսկերի վրա հիմնված հարկային ստուգումների պլանավորման համակարգ:
6.15. Անարդյունավետ հարկային արտոնությունների կրճատում:
6.16. Հարկային ճեղքվածքի կրճատում:
6.17. Պետական ֆինանսների կառավարման համակարգի բարեփոխումներ:
6.18. Սոցիալական ծախսերի իրականացման համակարգի հասցեականության ապահովում:
6.19. Պետական գույքի կառավարման համակարգ:
6.20. Պետական մասնակցությամբ ընկերությունների կառավարման համակարգ:
6.21. Կոնցեսիոն պայմանագրով (ընտրանքային) շնորհված հանրային ենթակառուցվածքների կառավարում:
6.22. Մասնավորեցված պետական սեփականության գծով ստանձնված ներդրումային պարտավորությունների կատարում:


[image: ]


Տեղական ինքնակառավարումը տեղական ինքնակառավարման մարմինների իրավունքն ու կարողությունն է՝ համայնքի բնակիչների շահերից ելնելով, Սահմանադրությանը և օրենքներին համապատասխան, սեփական պատասխանատվությամբ լուծելու համայնքային նշանակության հանրային հարցերը:

- ՀՀ Սահմանադրություն, հոդվ. 179



Ներդաշնակ զարգացող համայնքներ







 Առաջնահերթություն 7.
Ներդաշնակ զարգացող համայնքներ






ՆՇԱՆԱԿԱԼԻ ՄԻՏՈՒՄՆԵՐ ԵՎ ՄԱՐՏԱՀՐԱՎԵՐՆԵՐ[footnoteRef:50] [50:  Հաշվեքննության սույն առաջնահերթությանը վերաբերելի միտումները, մարտահրավերները, ինչպես նաև վերջիններս հասցեագրող հաշվեքննության նախատեսվող ուղղությունները ձևակերպվել են Կառավարության ծրագրով, ՄԺԾԾ-ով և ոլորտի ռազմավարական փաստաթղթերով նախատեսված շրջանակին համահունչ։] 


Համայնքների խոշորացման գործընթացի արդյունքում Հանրապետությունում ձևավորվեցին 71 խոշորացված համայնքներ: Կարևոր նշանակություն ունի խոշորացված համայնքների կառավարման արդյունավետությունը, այդ թվում՝ ներհամայնքային զարգացման համաչափության տեսանկյունից: Մյուս կողմից, մասշտաբի էֆեկտի առումով նոր հնարավորություններ են ձևավորվում միջհամայնքային համագործակցության զարգացման (այդ թվում՝ միջհամայնքային միավորումների ձևավորման) համար, որի ներուժը դեռևս Հանրապետությունում իրացված չէ: Ներկա պայմաններում մեկ մարզին միջին հաշվով բաժին է ընկնում 7 համայնք, որի պայմաններում առաջանում են մարզպետարանների գործունեության օպտիմալացման հնարավորություններ: Հաշվի առնելով մայրաքաղաքի չափերը, առանձնահատուկ նշանակություն ունի վերջինիս կառավարման արդյունավետությունը, քաղաքապետարանի և վարչական շրջանների գործառութային օպտիմալացումը՝ լիազորությունների կենտրոնացման կամ ապակենտրոնացման հնարավորությունների համատեքստում:



Հաշվեքննության հիմնական ուղղությունները

Նախատեսվում է գնահատել պետական քաղաքականության միջոցառումների արդյունավետությունը ստորև թվարկված ուղղություններով.


7.1. Ներհամայնքային զարգացման համաչափություն:
7.2. Միջհամայնքային համագործակցություն:
7.3. Մարզպետարանների կառավարման համակարգ:
7.4. Երևան քաղաքի կառավարման համակարգ և 2023թ. զարգացման ծրագրի կատարում (էական ուղղություններ):
7.5. 





Ռիսկեր

1) Հանրային հատվածի փոփոխվող միջավայր – հաշվի առնելով հանրային հատվածի և հանրային քաղաքականության առաջնահերթությունների դինամիկ բնույթը, վերջիններիս էական փոփոխությունները կարող են առաջ բերել հաշվեքննության առաջնահերթությունների ճշգրտման անհրաժեշտություն:
2) Իրավական ռիսկեր - Հաշվեքննիչ պալատի մասին և հարակից օրենքներում փոփոխությունների շրջանառված փաթեթի հետագա ընթացքից կախված, հաշվեքննության առաջնահերթությունները կարող են փոփոխվել՝ հատկապես հաշվի առնելով հաշվեքննության մանդատի և հաշվեքննության համար անհրաժեշտ տեղեկատվության հասանելիության՝ միջազգային ստանդարտներից առկա շեղումներն ու սահմանափակումները:
3) Որակյալ մարդկային ռեսուրսներով համալրվածություն – հաշվի առնելով նոր կազմավորված մասնագիտացված ստորաբաժանման համալրման անհրաժեշտությունը և որակավորված կադրերի պակասը, հաշվեքննության նախատեսված ծավալը կարող է փոփոխության ենթարկվել:
4) Ֆինանսական ռիսկեր – կախված հաշվեքննության առաջադրված ուղղությունների իրականացման համար անհրաժեշտ ֆինանսավորումն արտացոլող բյուջետային հայտի բավարարումից, հնարավոր է փոփոխության ենթարկվի վերոնշյալ առաջնահերթությունները սպասարկելու Հաշվեքննիչ պալատի կարողությունը:
5) Ֆորս-մաժորային իրավիճակներ (ռազմական և արտակարգ դրության իրավիճակներ):

Ռիսկեր


Ծանոթագրություն

Փաստաթղթում տեղ են գտել հետևյալ հեղինակների ստեղծագործությունները.

· «Հայաստան», Մարտիրոս Սարյան, 1923, տիտղոսաթերթ։
· «Սպասում», Մինաս Ավետիսյան, էջ 7։
· «Երևանի պետական համալսարան», Լևոն Լաճիկյան, էջ 12։
· «Սևանը լուսնյակ գիշերով», Գևորգ Բաշինջաղյան, 1915, էջ 16։
· «Արարատի տեսարանը Երևանից», Մարտիրոս Սարյան, 1923, էջ 23։
· «Շինարարներ», Զաքար Խաչատրյան, էջ 26։
· Հրապարակի շինարարությունը, Հովհաննես Ասատրյան, էջ 30:
· Հայաստան «Իմ հայրենիքը» շարքից, Մարտիրոս Սարյան, 1959, էջ 34։
Նախատեսված ծախս	
2023	2024	2025	2026	143.1	170.6	221.1	287	որից՝ ԱՀԱ գծով	
2023	2024	2025	2026	0	26.1	76	145.4	




ՀՀ	Եվրոպա	Աշխարհ	8.9	1.1000000000000001	3.8	



ՀՀ	Եվրոպա	Աշխարհ	24.9	8	13.5	


Ոչ աղքատների

Sales	

1st Qtr	2nd Qtr	0.126	0.874	
Աղքատների

Sales	

1st Qtr	2nd Qtr	0.245	0.755	
Ծայրահեղ աղքատների

Sales	

1st Qtr	2nd Qtr	0.49	0.51	
Sales	

Արյան շրջանառության համակարգի հիվանդություններ	Նորագոյացություններ	0.53400000000000003	0.193	0.27299999999999996	

Նախատեսված	

Category 1	960000	Կատարված	
Category 1	864485	


Նախատեսված ծախս	
2023	2024	2025	2026	211.9	293.8	347.8	401.4	Կապիտալ ծախսեր	
52.3	127.5	171.3	216.8	



Series 1	
Հայաստան	Վրաստան	Ադրբեջան	11.54	40.619999999999997	13.69	


Series 1	Էստոնիա	ՌԴ	Լիտվա	Լատվիա	Լեհաստան	Ղազախստան	Խորվաթիա	Սլովակիա	Հունգարիա	Սերբիա	Ադրբեջան	Վրաստան	Ռումինիա	Մոլդովա	Սլովենիա	Չեխիա	Ուզբեկստան	Բուլղարիա	Ուկրաինա	Բելառուս	Հայաստան	Ղրզըստան	Բոսնիա և Հերց.	Մոնղոլիա	Տաջիկստան	Թուրքմենստան	99.48	98.06	97.93	97.28	93.86	93.15	92.53	92.36	91.28	89.8	89.31	81.06	76.290000000000006	75.78	74.930000000000007	74.37	71.11	67.38	65.930000000000007	50.57	50.47	49.64	29.44	26.2	17.100000000000001	14.48	


ՀՀ	
2015	2016	2017	2018	2019	2020	2021	28.76	31.31	36.68	41	45.79	46.47	57.19	Աշխարհ	
2015	2016	2017	2018	2019	2020	2021	29.59168	30.100999999999999	29.968520000000002	30.03191	29.253170000000001	30.083069999999999	30.792899999999999	



Գյուղատնտեսություն	
2020	2021	2022	2023 (կանխ)	2024 (կանխ)	2025 (կանխ)	2026 (կանխ)	-3.7	-0.8	-0.7	1.6	3.1	3.2	3.2	Արդյունաբերություն	
2020	2021	2022	2023 (կանխ)	2024 (կանխ)	2025 (կանխ)	2026 (կանխ)	-1.4	2.4	6	7.5	7.2	7.1	7	



Կառավարության պարտք/ՀՆԱ	
2017	2018	2019	2020	2021	2022	2023	2024	2025	2026	53.661922874228139	51.232560196296518	50.085896386249637	63.476258231461003	60.288259843371009	46.719900277594533	49.919580212099639	49.921629895504992	49.841966271379057	49.302904614935898	


Դրամաշնորհներ	
2024	2025	2026	276.2	287.3	299.10000000000002	Սուբսիդիաներ	
2024	2025	2026	169.2	167.9	156.6	ՖՀ Դոտացիաներ	
2024	2025	2026	85.3	96.5	110.1	Սուբվենցիաներ	
2024	2025	2026	25.8	31	35.9	

Microsoft_Excel_Chart.xls
Chart1

		Արյան շրջանառության համակարգի հիվանդություններ

		Նորագոյացություններ

		0.273



Sales

0.534

0.193



Sheet1

				Sales

		Արյան շրջանառության համակարգի հիվանդություններ		53%

		Նորագոյացություններ		19%

				27%

Microsoft_Excel_Chart1.xls
Chart1

		Category 1		Category 1



Նախատեսված

Կատարված

960000

864485



Sheet1

				Նախատեսված		Կատարված		Series 3

		Category 1		960000		864485		2

		Category 2		2.5		4.4		2

		Category 3		3.5		1.8		3

		Category 4		4.5		2.8		5

